Prasība, kas celta 2022. gada 16. decembrī – TT/Frontex
(Lieta T-787/22)
Tiesvedības valoda – spāņu
Lietas dalībnieki
Prasītāja: TT (pārstāvis: J. Navas Marqués, advokāts)
Atbildētāja: Eiropas Robežu un krasta apsardzes aģentūra
Prasījumi
Prasītājas prasījumi Vispārējai tiesai ir šādi:
atcelt Eiropas Robežu un krasta apsardzes aģentūras (Frontex) valdes (Management Board) Lēmumu ar iekšējo atsauces numuru GSC/HR/2022, kurā nav norādīts datums un kurš tika paziņots 2022. gada 17. oktobrī;
atcelt 2021. gada novērtējuma ziņojumu (Appraisal Report), kas attiecībā uz prasītāju kļuva galīgs, kad tai 2022. gada 18. martā tika paziņots apelācijas instances novērtētāja (Appeal Assessor) lēmums;
piekrist lūgt Eiropas Biroju krāpšanas apkarošanai (OLAF) izsniegt Tiesai ziņojuma par 2021. gada izmeklēšanas rezultātiem attiecībā uz psiholoģisko vardarbību un pārkāpumiem pret Frontex darbiniekiem, ko veica tās iepriekšējais izpilddirektors, kopiju.
Pamati un galvenie argumenti
Prasības pamatojumam prasītāja izvirza četrus pamatus.
Ar pirmo pamatu tiek apgalvots, ka apstrīdēto lēmumu esot izdevusi iestāde, kurai nebija šādas kompetences, un ka esot pieļauti būtisku procedūras noteikumu pārkāpumi, jo prasītājas ieskatā Frontex esot pārkāpusi Regulas 1, ar kuru nosaka Eiropas Ekonomikas kopienas Civildienesta noteikumus un pārējo darbinieku nodarbināšanas kārtību (Civildienesta noteikumi), 90. panta 2. punktu, labas pārvaldības principu, tiesības tikt uzklausītai un “pienākuma rīkoties ar pienācīgu rūpību” tiesību principu un, Frontex valdei neesot bijusi kompetence pieņemt apstrīdēto lēmumu.
Ar otro pamatu tiek apgalvots, ka neesot ievērotas tiesības tikt uzklausītai un esot pieļauti būtisku procedūras noteikumu pārkāpumi, jo esot pārkāpti valdes 2015. gada 20. novembra Lēmuma Nr. 46/2015, ar ko paredz vispārīgus noteikumus Civildienesta noteikumu 43. panta īstenošanai un Civildienesta noteikumu 44. panta 1. punkta īstenošanai, 6. panta 3. un 5. punkts un 8. pants, jo neesot notikušas oficiālas pārrunas ar novērtētāju (Reporting Officer) pirms 2021. gada novērtējuma ziņojuma sagatavošanas.
Ar trešo pamatu tiek apgalvots, ka Frontex valde neesot norādījusi apstrīdētā lēmuma pamatojumu, neesot ievērotas tiesības uz aizstāvību un esot pārkāpts Frontex valdes 2015. gada 20. novembra Lēmuma Nr. 46/2015 2. pants attiecībā uz 2021. gada novērtējuma ziņojumu.
Ar ceturto pamatu tiek apgalvots, ka novērtētājs [konfidenciāli] 1 un apelācijas instances novērtētājs [konfidenciāli] 2, kuri sagatavoja 2021. gada novērtējuma ziņojumu, esot pārkāpuši objektivitātes principu un nepareizi izmantojuši pilnvaras, jo esot pārkāpts Eiropas Savienības Pamattiesību hartas 41. pants un Frontex valdes 2015. gada 20. novembra Lēmuma nr. 46/2015 3. panta 2. un 3. punkts.
____________
1     Regula Nr. 31 (EEK), 11 (EAEK), ar kuru nosaka Eiropas Ekonomikas kopienas un Eiropas Atomenerģijas kopienas Civildienesta noteikumus un pārējo darbinieku nodarbināšanas kārtību (OV 1962, P 045, 1385. lpp.).
1     Aizklāti konfidenciāli dati.
1     Aizklāti konfidenciāli dati.